ROZHODNUTIE KOMISIE
z 25. októbra 2006,
ktorým sa zrušuje rozhodnutie 2004/262/ES o určitých ochranných opatreniach so zreteľom na registrované kone pochádzajúce z Južnej Afriky
[oznámené pod číslom K(2006) 5020]
(Text s významom pre EHP)
(2006/724/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
keďže:
(1)
Dočasný vstup a dovoz registrovaných koní z Južnej Afriky boli povolené rozhodnutím Komisie 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí a ktorým sa menia a dopĺňajú rozhodnutia 93/195/EHS a 94/63/ES (2), ak budú dodržané určité podmienky.
(2)
Rozhodnutie Komisie 2004/262/ES zo 17. marca 2004 o určitých ochranných opatreniach so zreteľom na registrované kone pochádzajúce z Južnej Afriky (3) bolo prijaté ako reakcia na prepuknutie afrického moru koní, a to u koní držaných v pásme pozorovania afrického moru koní v západnej časti Kapskej provincie.
(3)
V marci 2005 Komisia vykonala veterinárnu kontrolu zdravotného stavu zvierat v Južnej Afrike, vrátane západnej časti Kapskej provincie, s cieľom posúdiť opatrenia prijaté na kontrolu prepuknutia afrického moru koní. Od 28. marca 2004 neboli zaznamenané žiadne ďalšie prípady výskytu tejto choroby.
(4)
Južná Afrika informovala Komisiu o uspokojivých výsledkoch prieskumu náchylnej voľne žijúcej zveri, ktorý bol vykonaný s cieľom uistiť sa, že vírus sa v tejto oblasti nešíri.
(5)
Ochranné opatrenia by sa už preto nemali uplatňovať a rozhodnutie 2004/262/ES by malo byť zrušené.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2004/262/ES sa zrušuje.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Okamžite o tom informujú Komisiu.
Článok 3
Toto rozhodnutie je určené členským štátom.
V Bruseli 25. októbra 2006